Finna þarf málamiðlun í Magma-deilunni sem allir flokkar geta unað við , að mati Björns Vals Gíslason , þingmanns VG . Björn Valur segir stjórnina í þröngri stöðu og að þeir þingmenn VG sem hóti að hætta að styðja stjórnina geti þurft að standa við það eða skipta um skoðun . Hótunin sé óheppileg . Björn Valur sat fund með ríkisstjórninni í morgun þar sem Magma-deilan bar á góma . Hann segir enn fundað um lausn málsins . „ Það var eindreginn vilji fólks að leysa málið . Það hefur verið unnið í því um helgina og það er enn verið að vinna að því . Það standa yfir fundahöld núna og ég held að það sé sameiginlegur vilji beggja stjórnarflokkanna að leysa þetta . Ég hef alla trú á að það verði gert á næstu dögum . “ - Nú hafa Atli Gíslason og Guðfríður Lilja Grétarsdóttir gefið út að þau styðji ekki stjórnina nema farið verði að vilja þeirra í þessu máli . Hafa þessi ummæli valdið titringi hjá ykkur í VG ? „ Nei , ekki þannig . En það er auðvitað mjög sérstakt að fólk lýsi því yfir fyrirfram að ef það nái ekki fram sínum ítrustu kröfum í einhverjum málum að það styðji þá ekki lengur ríkisstjórn , í það minnsta á meðan verið er að leysa málið . Þetta eru dálítið stór orð og það gæti farið svo að fólk yrði annað hvort að standa við þau eða skipta um skoðun . “ Ekki allir vegir færir Björn Valur segir stjórnina í þröngri stöðu . „ Við vitum ekki hvaða lending verður í þessu máli . Okkur eru ekki allir vegir færir í því . Þannig að það er líklegra en hitt að við verðum að finna einhverja sameiginlega lendingu sem allir geta unað við , ekki eingöngu þeir sem hóta stjórnarslitum . Þeir sem gera það eru þá sömuleiðis þeirrar skoðunar að þetta mál sé betur leyst af einhverjum öðrum en okkur . Því er ég ósammála . “ - Hvernig meturðu stöðu ríkisstjórnarinnar á þessum tímapunkti ? „ Hún kemst í gegnum þetta án nokkurs vafa . Þetta mun leysast á allra næstu dögum . Þegar það er komið mun ríkisstjórnin auðvitað halda áfram enda veit ég ekki hvað ætti að bjóða þessari þjóð upp á annað í augnablikinu . Þetta mál er okkur erfitt og það hafa verið látin stór orð falla sem betur hefðu verið látin ósögð að mínu mati . “ Stjórnin ekki í öndunarvél - Hvernig bregstu við þeirri fullyrðingu í bloggheimum að stjórnin sé í öndunarvél ? „ Nei . Ekki þannig . Hún mun komast í gegnum þetta enda er ekki vilji til þess hjá þjóðinni að einkavæða orkuauðlindir landsins eins og stjórnarandstöðuflokkarnir vilja gera . Þess vegna tel ég engan vilja til þess að Vinstrihreyfingin - grænt framboð feli Sjálfstæðisflokki eða Framsóknarflokki að leysa þessi mál . Ég get ekki ímyndað mér að nokkur maður vilji það . Augljóslega er þetta mál okkur erfitt . Það er það . Ég held að þetta sé öllum flokkum erfitt . Hver er afstaða annarra flokka til málsins ? Hver er afstaða Framsóknarflokksins ? Ég heyrði í formanni Framsóknarflokksins í dag að þetta væri Alþjóðagjaldeyrissjóðnum að kenna . Ég man ekki betur en að þetta hefði verið einkavætt árið 2007 í ríkisstjórnartíð Framsóknarflokksins . Á þeim dögum var Alþjóðagjaldeyrissjóðurinn ekki með aðstöðu hér á landi nema þá að hann sé eitthvað héraðssamband á vegum Framsóknarflokksins , “ segir Björn Valur Gíslason .